【明報專訊】明年係「省港大罷工」100周年，工聯會立法會議員黃國噚日提出書面質詢，問政府會唔會舉行紀念活動及特別展覽等，藉此弘揚愛國精神。政制局長曾國衞回覆話，康文署正探討舉行展覽嘅可行性，考慮與內地文博機構合作。
曾國衞話，康文署計劃明年舉辦公眾及教育活動，包括講座等，加深市民對「省港大罷工」嘅認識。至於就黃國提出舉行特別展覽，曾國衞透露康文署正探討可行性，考慮與內地文博機構合作豐富相關展品同歷史資料。
工聯質疑新館名殖民色彩
文體局指「海防」中性字眼
另外，選委界別議員陳曼琪噚日就筲箕灣新命名嘅「香港抗戰及海防博物館」展品提出口頭質詢，工聯會會長吳秋北發言時質疑，博物館嘅海防設施主要來自港英時期，質疑展覽命名唔合適。「『海防博物館』內容，大多數係英國統治嘅軍事設施，點樣去做海防，點解我哋仲要用呢種殖民色彩嘅名稱？」署理文體旅局長劉震（圖）就話「海防」係中性字眼，博物館已盡量以中國視角出發，避免側重英治時期，認為博物館命名合適。
至於陳曼琪關注博物館點樣加強推廣抗戰同東江縱隊歷史，劉震提及館內設有向東江縱隊虛擬獻花嘅互動裝置，亦定期舉辦抗戰相關專題展覽。